NACRT

Na temelju članaka 17. stavka 1. i 47. stavka 1. točke 2. Statuta Grada Korčule („Službeni glasnik Grada Korčule“, broj 3/18) te članka 61. Poslovnika Gradskog vijeća Grada Korčule („Službeni glasnik Grada Korčule“, broj 8/18), Gradsko vijeće Grada Korčule je na \_\_\_\_sjednici održanoj dana \_\_\_\_\_\_\_\_\_\_\_\_ . godine donijelo

**O D L U K U  
o načelima, kriterijima i postupku za određivanje imena  
ulica i trgova na području Grada Korčule**

I. OPĆE ODREDBE

Članak 1.

(1) Ovom se Odlukom utvrđuju načela, kriteriji i postupak za određivanje imena ulica, trgova na području Grada Korčule.

(2) Načela, kriteriji i postupak za određivanje imena ulica i trgova primjenjuju se i na izmjenu postojećih imena ulica i trgova.

Članak 2.

(1) Ulicom odnosno trgom u smislu ove Odluke smatra se javno-prometna površina unutar građevinskog područja naselja i to: cesta, obala, park, perivoj, prečac, prilaz, prolaz, put, stube, uvala, gat, stubište, šetalište, vrt, zavoj i sl.

(2) Područje ulice odnosno trga obuhvaća javno - prometnu površinu i pripadajuće katastarske čestice.

Članak 3.

Na području Grada Korčule ne mogu biti dvije ili više ulica odnosno trgova s istim imenom.

Članak 4.

(1) Ime ulica i trgova određuje Gradsko vijeće na prijedlog Odbora za imenovanje ulica i trgova na području Grada Korčule (u daljnjem tekstu: Odbor), uz prethodno pribavljeno mišljenje vijeća mjesnog odbora odnosno gradskog kotara na čijem se području ulica ili trg nalazi.

(2) Vijeće mjesnog odbora odnosno gradskog kotara može radi pribavljanja mišljenja građana o prijedlogu imenovanja ulice ili trga sazvati zbor građana za dio područja mjesnog odbora odnosno gradskog kotara na kojem se ulica ili trg nalazi ili provesti drugi oblik izjašnjavanja građana.

(3) Ulice ili trgovi mogu se imenovati po toponimima, zemljopisnim i drugim pojmovima, datumima vezanim za povijesne događaje, te po imenima osoba koje su obilježile kulturni, politički, znanstveni, društveni i drugi oblik života Grada Korčule, Republike Hrvatske i svijeta, po imenima drugih gradova te drugim odgovarajućim pojmovima.

(4) Vijeće mjesnog odbora odnosno gradskog kotara dužno se očitovati o dostavljenom prijedlogu za imenovanje ulice ili trga u roku od 30 dana od dana primitka prijedloga, a ako se ne očituje u ostavljenom roku smatra se da je dalo suglasnost za imenovanje ulice ili trga. Uz očitovanje, vijeće mjesnog odbora odnosno gradskog kotara, dostavlja i zapisnik sa održanog zbora građana odnosno dokumentaciju o provedenom izjašnjavanju građana ukoliko je isto i održano.

Članak 5.

(1) Pisane i obrazložene prijedloge za određivanje imena ulica odnosno trgova mogu dati:

- vijećnici Gradskog vijeća,

- radna tijela Gradskog vijeća,

- gradonačelnik,

- Savjet mladih,

- političke stranke,

- vjerske zajednice,

- pravne osobe sa sjedištem u Gradu Korčuli,

- građani i udruge građana,

- vijeće mjesnog odbora odnosno gradskog kotara.

(2) Kada prijedlog daju građani, prijedlog je pravovaljan ako se sakupi 5 % potpisa birača s područja mjesnog odbora odnosno gradskog kotara za koje područje se podnosi prijedlog. Podnositelji prijedloga obvezni su uz potpise dostaviti i kontakt osobu/osobe koja ih predstavlja, sa sljedećim podacima: ime i prezime, broj telefona i/ili broj mobitela.

(3) Ako se za ime ulice odnosno trga predlaže zemljopisni pojam, potrebno je obrazložiti njegovu dosadašnju lokaciju u prostoru i etimologijsko značenje pojma vodeći računa o narječju.

(4) Ako se za ime ulice odnosno trga predlaže ime osobe, potrebno je priložiti životopis koji mora sadržavati osnovne podatke o osobi i značaju njenog doprinosa zbog kojeg se podnosi prijedlog.

(5) Ako prijedlog daje vijeće mjesnog odbora odnosno gradskog kotara, potrebno je priložiti zapisnik sa sastanka vijeća mjesnog odbora odnosno gradskog kotara.

Članak 6.

(1) Odbor će prihvatiti prijedloge za koje ocijeni da su valjano obrazloženi i argumentirani te za koje je dostavljeno dovoljno podataka.

(2) Sadržaj prijedloga se ocjenjuje u odnosu na razmjernu zastupljenost spolova, vrstu i oblik ljudskih djelatnosti, potrebu očuvanja bitnih odrednica demokracije, antifašizma, domovinskog rata i humanizma, hrvatske nacionalne tradicije te izvornog narječja, očuvanja na sjećanja na imena i djela značajna za Grad Korčula i društvo u cjelini.

II. NAČELA I KRITERIJI ZA ODREĐIVANJE IMENA ULICA I TRGOVA

Članak 7.

Prijedloge razmatra Odbor te se rukovodi sljedećim načelima:

- uvažavanja izvornih rješenja odnosno prvih imena ulica i trgova iz vremena kada su

izgrađeni, kao i naziva koji su se udomaćili tijekom povijesti i postali dio svijesti građana,

- da se pri imenovanju više puta i nepotrebno ne mijenja ime ulice ili trga,

- uvažavanje potrebe grupiranja imena ulice ili trga radi kvalitetne orijentacijske obavijesti.

III. POSTUPAK IMENOVANJA ULICA I TRGOVA

Članak 8.

(1) Prijedloge za određivanje imena ulica i trgova mogu podnijeti predlagatelji iz članka 5. ove Odluke.

(2) Pisani prijedlozi podnose se Odboru i trebaju sadržavati:

- prijedlog za određivanje imena ulice ili trga sukladno članku 5. stavku 2. i 3. ove Odluke,

- tekstualni opis s osnovnim podacima o lokaciji i izgledu ulice ili trga,

- grafički prikaz ulice ili trga.

(3) Odbor može zatražiti da predlagatelj dostavi i dodatnu dokumentaciju.

(4) Prijedlozi koji nisu podneseni u skladu s odredbama ovoga članka neće se razmatrati.

Članak 9.

Na temelju prijedloga Odbora, Gradsko vijeće Grada Korčule donosi odluku o određivanju imena ulice ili trga na području Grada Korčule.

IV. ZAVRŠNA ODREDBA

Članak 10.

Ova Odluka stupa na snagu osmoga dana od dana objave u „Službenom glasniku Grada Korčule“.

KLASA:\_\_\_\_\_\_\_\_\_\_\_\_

URBROJ:\_\_\_\_\_\_\_\_\_\_\_

Korčula,\_\_\_\_\_\_\_\_\_\_\_\_

PREDSJEDNIK

GRADSKOG VIJEĆA